钦定古今图书集成/明伦汇编/官常典/第795卷 > 张彀
## 钦定古今图书集成/明伦汇编/官常典/第795卷 > 张彀

按《金史》本传：“彀字伯英，许州临颍人。大定二十八年
进士，调宁陵县主簿，改泰定军节度判官，率儒士行
乡饮酒礼，改同州观察判官。是时出兵备边，州征箭
十万，限以雕雁羽为之，其价翔跃不可得。彀曰：‘矢去
物也，何羽不可’？节度使曰：‘当须省报’。彀曰：‘州距京师
二千里，如民急何？万一有责，下官身任其咎，一日之’”
间，价减数倍，尚书省竟如所请。补尚书省令史，除同
知郑州防御使事，改北京盐使。丁父忧，服除，再迁监
察御史。从伐宋，迁武宁军节度副使，居母忧。贞祐二
年，改惠民司令，历河南治中、隰州刺史，刑部郎中、同
知河南府事，迁河东南路转运使，权行六部尚书、安
抚使。兴定元年，以疾卒。彀天性孝友，任子悉先诸弟，
俸入所得亦委其弟掌之，未尝问有无云。